ฟูกูโอกะ อีกหนึ่งเมืองที่อยากเป็น ซิลิคอน แวลลีย์
หลังจากที่เราได้เห็นความสำเร็จของซิลิคอน แวลลีย์  ที่อ่าวซานฟรานซิสโก ประเทศสหรัฐอเมริกา  หลายประเทศก็เริ่มตื่นตัว และได้มุ่งเข้าสู่การพัฒนาพื้นที่ สำหรับการคิดค้นธุรกิจแห่งอนาคตเป็นของตัวเองอย่างจริงจัง 
26 ม.ค. 2564

ฟูกูโอกะ อีกหนึ่งเมืองที่อยากเป็น ซิลิคอน แวลลีย์ /โดย ลงทุนแมน
หลังจากที่เราได้เห็นความสำเร็จของซิลิคอน แวลลีย์ 
ที่อ่าวซานฟรานซิสโก ประเทศสหรัฐอเมริกา
หลายประเทศก็เริ่มตื่นตัว และได้มุ่งเข้าสู่การพัฒนาพื้นที่
สำหรับการคิดค้นธุรกิจแห่งอนาคตเป็นของตัวเองอย่างจริงจัง
หนึ่งในประเทศที่ทำสำเร็จแล้วก็คือ ประเทศจีน 
ที่ได้เมืองแห่งการก๊อบปี้อย่างเชินเจิ้น 
จนกลายมาเป็นเมืองแห่งนวัตกรรมระดับโลก
แล้วถ้าถามว่าที่ประเทศญี่ปุ่น 
ที่เป็นอีกหนึ่งประเทศแห่งนวัตกรรม
มีซิลิคอน แวลลีย์ หรือไม่ คำตอบก็คือ “มี”
แล้วซิลิคอน แวลลีย์ ของประเทศญี่ปุ่นอยู่ที่ไหน?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ซิลิคอน แวลลีย์ ของประเทศญี่ปุ่นตั้งอยู่ที่ เมืองฟูกูโอกะ
เมืองแห่งนี้ตั้งอยู่บริเวณตอนเหนือของเกาะคิวชู 
โดยมีเนื้อที่ประมาณ 4,986 ตารางกิโลเมตร
และมีประชากรอยู่ราว 5.5 ล้านคน
เปรียบเทียบกับประเทศไทยแล้ว
ก็คือ เมืองฟูกูโอกะ มีพื้นที่เท่ากับจังหวัดตรัง
แต่มีประชากรมาก เท่าๆ กับกรุงเทพมหานคร
โดยเรื่องราวของการพัฒนาเมืองฟูกูโอกะให้เป็น ซิลิคอน แวลลีย์ ของญี่ปุ่นนั้น 
เกิดขึ้นจาก แรงบันดาลใจของโซอิชิโร ทาคาชิมะ ผู้เป็นนายกเทศมนตรีของจังหวัด 
ในขณะที่เที่ยวชม เมืองซีแอตเทิล ประเทศสหรัฐอเมริกา
โดยเขาก็สังเกตได้ว่า เมืองซีแอตเทิลมีลักษณะทางภูมิศาสตร์ที่คล้ายคลึงกับ “เมืองฟูกูโอกะ” 
ซึ่งถูกโอบล้อมด้วย ภูเขา และทะเล และมีพื้นที่กว้างขวาง
และซีแอตเทิลก็ยังเป็นสถานที่ตั้งของบริษัทเทคโนโลยี และสตาร์ตอัประดับยูนิคอร์นมากมาย
ยกตัวอย่าง เช่น Expedia, Convoy, Zillow และ PopCap Games
นั่นจึงทำให้ ทาคาชิมะ มีความคิดที่จะพัฒนาเมืองฟูกูโอกะ
ให้มีจุดเด่นในรูปแบบที่คล้ายคลึงกับซีแอตเทิล และจะพัฒนาเมืองให้กลายเป็นฮับ
ที่จะดึงดูดให้บริษัทต่างชาติ และนักลงทุนเข้ามาลงทุน
เหมือนอย่างซิลิคอน แวลลีย์ ที่อ่าวซานฟรานซิสโก
หลังจากได้ภาพใหญ่แล้ว ทาคาชิมะ ก็ได้กลับไปปรึกษากับรัฐบาลญี่ปุ่น เกี่ยวกับคอนเซปต์ดังกล่าว
ต่อมาในปี 2014 หรือราว 6 ปีก่อน ทางรัฐบาลญี่ปุ่นก็ได้อนุญาต 
และจัดตั้งให้เมืองฟูกูโอกะ เป็น “เขตยุทธศาสตร์พิเศษสีเขียว”
โดยเขตยุทธศาสตร์ที่ว่านี้ รัฐบาลก็จะผลักดันการประกอบธุรกิจในรูปแบบสตาร์ตอัป 
โดยเน้นการใส่ใจสิ่งแวดล้อม และการประหยัดพลังงงาน นวัตกรรม 
ที่จะพัฒนาเป็นเขตพื้นที่เชื่อมต่อระหว่างบริษัทสตาร์ตอัปของญี่ปุ่น และเอเชีย
แล้ว รัฐบาลญี่ปุ่นกระตุ้นการลงทุนในเมืองฟูกูโอกะอย่างไร?
- การเรียกเก็บภาษีที่น้อยลง กับบริษัทสตาร์ตอัป และบริษัทจดทะเบียนของผู้ประกอบการชาวต่างชาติ
- มีการผ่อนผันเรื่องของวีซ่าธุรกิจแบบพิเศษ สำหรับนักลงทุน หรือเจ้าของกิจการชาวต่างชาติ
- การโปรโมต จัดหาทุน ให้กับบริษัทสตาร์ตอัป โดยรัฐบาลญี่ปุ่น
แล้วอะไรคือสิ่งที่ทำให้ฟูกูโอกะ 
มีความได้เปรียบในการเติบโตด้านนี้?
เรื่องแรกก็คือ อัตราส่วนของประชากรที่มีอายุเฉลี่ยที่น้อยกว่า เมืองอื่นๆ ในญี่ปุ่น
ซึ่งนั่นก็หมายถึงเด็กรุ่นใหม่ หรือวัยรุ่นที่นี่ น่าจะให้ความสนใจกับธุรกิจเกิดใหม่
และธุรกิจแห่งอนาคตมากกว่า
เรื่องถัดมาก็คือ ด้วยความที่ฟูกูโอกะมีต้นทุนค่าเช่าที่ถูกกว่า 
เช่น ค่าเช่าสถานที่อยู่อาศัย และออฟฟิศ มีราคาที่ต่ำกว่าโตเกียวถึง 60%
นั่นจึงทำให้บริษัทขนาดเล็ก มีต้นทุนในการทำธุรกิจต่ำกว่า
เมื่อเทียบกับการไปก่อตั้งธุรกิจในเมืองธุรกิจอย่างโตเกียว
นอกจากนี้ เมืองฟูกูโอกะก็ยังจัดเป็นเมืองที่การเดินทางข้ามประเทศที่สะดวก และราคาถูก
กล่าวคือ ผู้ประกอบการจากเมืองเซี่ยงไฮ้ ประเทศจีน จะใช้เวลาเดินทางเพียงแค่ 2 ชั่วโมง
และผู้ประกอบการจากกรุงโซล ประเทศเกาหลีใต้เพียงแค่ 1 ชั่วโมงครึ่งเท่านั้น
หากเทียบกับการเดินทางไปยังกรุงโตเกียว จะต้องใช้เวลาเพิ่มขึ้นไม่ต่ำกว่า 2 ชั่วโมง
ซึ่งนอกจากเรื่องของการเป็นเขตยุทธศาสตร์แล้ว
ปัจจุบัน เมืองฟูกูโอกะ ก็ยังเป็นฐานการผลิตของบริษัทชื่อดังหลายแห่ง
ไม่ว่าจะเป็นฐานการผลิตของอุตสาหกรรมชิป และนวัตกรรมของบริษัทญี่ปุ่นยักษ์ใหญ่ เช่น Fujitsu, Ricoh, Hitachi และ Sony รวมถึงเป็นฐานการวิจัยของบริษัทยา เช่น Aqumen Biopharmaceuticals และ Kyushu Medical
นอกจากนี้ ฟูกูโอกะก็ยังเป็นแหล่งผลิตชิ้นส่วนรถยนต์ที่สำคัญให้กับบริษัท Denso และ Mitsui รวมถึงฐานการผลิตรถยนต์ที่สำคัญของ Nissan และ Toyota ที่ผลิตออกมามากกว่า 1.5 ล้านคันต่อปี อีกด้วย
มาถึงตรงนี้ เมืองฟูกูโอกะ ถือว่าเป็นอีกหนึ่งเมืองที่ตั้งใจจะเป็น ซิลิคอน แวลลีย์ ที่น่าจับตามอง
คำถามที่น่าสนใจต่อมาก็คือ
แล้วเมืองซิลิคอน แวลลีย์ประเทศไทย จะมีหน้าตาอย่างไร
และจะตั้งอยู่ในจังหวัดไหนดี..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-